text: Lors dist Marcadigas à lui :
   "Certes", fait il, "vous ne autrui,
   À mon povoir, ne mentiroie ;
   Car bon fait aler droite voie.
   Mais la droite voie eschivastes
   Quant la chevillete tornastes
   Dou cheval, quant sus fu montés
   Mes fiex que vous ici véés,
   Qui tout m'a dit son convenant
   Et comment arriere et avant
   Va li chevaus par les chevilles.
   L'amour de moi et de mes filles
   Et de mon fill perdu avez,
   Ne jamais Marine n'aurés.
   Pour ce k'avez fait trayson
   Vous retoil je de li le don.
   Sachiez que à l'amour de li
   Avez vous à tous jours failli;
   Car droit vous devroit on honnir,
   Car vous me cuidastes trayr.
   Folio17v
   Ce fu pour ce qu'il vous sambla
   Que à mon fill pas n'agréa
   Que vous eüssiez sa serour ;
   Ce vous fist faire ce faus tour.
   Je vous puis bien pour voir jurer,
   Ce ne vous quier je pas celer,
   K'escorchiez fussiez ou pendus,
   Se tost ne fust ça revenus
   PageV01P135
   Cléomadès, qui moult me prie
   Que ne vous face vilonnie.
   Par lui estes, bien le sachiez,
   Si tost de la prison lachiez.
   Il vous est venus à bon port.
   Pour lui n'aurez garde de mort.
   Près fustes de mauvais marchié,
   K'à mort vous avoient jugié
   Tout li baron de mon pays.
   En ma terre avez pou d'amis ;
   Vers vostre pays en r'alés,
   C'est dou miex que faire povés ;
   Li demorers vous vanrroit pou
   Et pour ce l'aler vous en lo."
  